สังคมข่าวหุ้น
ผิดหวังงบ Q3 นักลงทุนเทขายหุ้นกลุ่มพลังงาน ที่ออกมาต่ำกว่าคาด ทั้ง OR, PTTGC, TOP ขณะที่วันนี้มาลุ้นงบ PTT กูรูคาดแผ่ว แต่ Q4 ฟื้นแรง
ผิดหวังงบ Q3 นักลงทุนเทขายหุ้นกลุ่มพลังงาน ที่ออกมาต่ำกว่าคาด ทั้ง OR, PTTGC, TOP ขณะที่วันนี้มาลุ้นงบ PTT กูรูคาดแผ่ว แต่ Q4 ฟื้นแรง
9 พ.ย. 2565

ผิดหวังงบ Q3
นักลงทุนเทขายหุ้นกลุ่มพลังงาน ที่ออกมาต่ำกว่าคาด ทั้ง OR, PTTGC, TOP  ขณะที่วันนี้มาลุ้นงบ PTT กูรูคาดแผ่ว แต่ Q4 ฟื้นแรง ตลาดวานนี้ปิดที่ 1,622 จุด ลดลง 10.16 จุด
BJC อุบไต๋  บมจ.เบอร์ลี่ ยุคเกอร์ แจ้งว่าบริษัทยังไม่มีข้อสรุปพิจารณาการเสนอขายหุ้นครั้งแรกให้กับประชาชนทั่วไปของ บมจ. บิ๊กซี ซูเปอร์ เซ็นเตอร์ (BIGC) ขณะนี้ และเมื่อบริษัทมีความคืบหน้าที่ชัดเจนในเรื่องดังกล่าว บริษัทจะแจ้งต่อตลาดหลักทรัพย์แห่งประเทศไทยพร้อมรายละเอียดต่อไป
JMART ราคาพุ่งขานรับลงทุนสุกี้ตี๋น้อย ก่อนนำเข้าตลาดฯ เป็นบริษัทที่สร้างผลตอบแทนในระดับสูง และมีโอกาสในการเติบโตอีกมากในอนาคต  ผู้บริหารเจ มาร์ท คาดการณ์แนวโน้มไตรมาส 3/2565 จะขยายตัว QoQ และ YoY รับรู้รายได้จากการ synergy ที่ทำมาอย่างต่อเนื่อง รวมถึงผลงานของกลุ่มบริษัทที่ยังเติบโตแข็งแรง
“JTS-UPA-ZIGA” กลุ่มขุดคริปโทร่วง กิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) มองสาเหตุที่ราคาหุ้นกลุ่มเกี่ยวกับการขุดเหมืองคริปโทเคอร์เรนซีปรับตัวลง เนื่องจากราคาเหรียญดิจิทัลหลายตัวปรับตัวลดลง จากที่ไบแนนซ์ ตกลงเข้าซื้อ FTX แพลตฟอร์มซื้อขายสกุลเงินดิจิทัล ซึ่งจะทำให้เกิดการผูกขาดในตลาดสินทรัพย์ดิจิทัล โดยปัจจุบันไบแนนซ์มีส่วนแบ่งตลาดมากอยู่แล้ว การเข้าซื้อครั้งนี้ยิ่งทำให้ตลาดสินทรัพย์ดิจิทัลมีผู้เล่นน้อยราย และ ไบแนนซ์อาจมีอำนาจเหนือตลาด โดยตลาดคาดว่าอาจจะมีการเข้าไปควบคุมหรือกำกับดูแลตลาดสินทรัพย์ดิจิทัล ขณะที่บริษัทที่ขุดเหมืองคริปโทเคอร์เรนซีก็มีต้นทุนสูงขึ้นเมื่อราคาเหรียญดิจิทัลปรับตัวลดลง ผลตอบแทนที่คาดว่าจะได้ก็น้อยลง ด้าน ก.ล.ต.เตือนนักลงทุนระวังการลงทุนในเหมืองขุดคริปโทเคอร์เรนซี
กอบศักดิ์ ภูตระกูล ประธานกรรมการสภาธุรกิจตลาดทุนไทย เปิดเผยดัชนีความเชื่อมั่นนักลงทุน (FETCO Investor Confidence Index) ผลสำรวจในเดือน ต.ค. 2565 พบว่า ดัชนีความเชื่อมั่นนักลงทุน (FETCO Investor Confidence Index: ICI) ในอีก 3 เดือนข้างหน้า อยู่ที่ระดับ 108.86 ปรับตัวเพิ่มขึ้น 60.5% จากเดือนก่อนหน้าขึ้นมาอยู่ในเกณฑ์ “ทรงตัว”
กฤษณ์ จิตต์แจ้ง กรรมการผู้จัดการ ธนาคารกสิกรไทย วางยุทธศาสตร์ นำพาลูกค้าและธุรกิจไทยเดินหน้าสู่ระบบเศรษฐกิจที่ยั่งยืน มุ่งมั่นเป็นธนาคารชั้นนำด้าน ESG ในเอเชียตะวันออกเฉียงใต้ เดินหน้าปรับการดำเนินงานของธนาคารและเสริมศักยภาพลูกค้าเปลี่ยนผ่านสู่ Net Zero อัดฉีดสินเชื่อและการลงทุนเพื่อความยั่งยืนไปแล้วกว่า 1.6 หมื่นล้านบาท และตั้งเป้าไปสู่ 2 แสนล้านบาท ภายในปี 2573 ทุกสินเชื่อโครงการและเครดิตเชิงพาณิชย์ของลูกค้าขนาดกลางขึ้นไป เข้าสู่กระบวนการประเมินความเสี่ยง ESG ครบ 100% แล้ว
GGC ตั้งเอ็มดีใหม่ ที่ประชุมคณะกรรมการ บมจ.โกลบอลกรีนเคมิคอล (GGC) ในการประชุมครั้งที่ 13/2565 เมื่อวันที่ 8 พฤศจิกายน 2565 ได้มีมติแต่งตั้งให้นายกฤษฎา ประเสริฐสุโข ดำรงตำแหน่งกรรมการ และกรรมการผู้จัดการของบริษัท ฯ แทน นายไพโรจน์ สมุทรธนานนท์ ที่ขอลาออกจากตำแหน่ง ทั้งนี้ให้มีผลตั้งแต่วันที่ 1 มกราคม 2566 เป็นต้นไป
ICN  รับงานใหม่ บมจ.อินฟอร์เมชั่น แอนด์ คอมมิวนิเคชั่น เน็ทเวิร์คส (ICN) ลงนามสัญญาจ้างเหมา ออกแบบ จัดหาพร้อมติดตั้งอุปกรณ์โครงข่าย IP Access Network ในพื้นที่ภาคตะวันออกเฉียงเหนือ จากการไฟฟ้าส่วนภูมิภาค (กฟภ.) มูลค่างานรวม 64,553,100 บาท (รวมภาษีมูลค่าเพิ่ม) โดยมีระยะเวลาดำเนินงานให้แล้วเสร็จภายใน 300 วัน นับถัดจากวันที่ลงนามสัญญา และรับประกัน 5 ปี
PTT รุกซาอุฯ ประสงค์ อินทรหนองไผ่ รองกรรมการผู้จัดการใหญ่บริหารกลยุทธ์กลุ่มธุรกิจปิโตรเลียมขั้นปลาย บริษัท ปตท. จำกัด (มหาชน) เข้าร่วมงาน Thai-Saudi Investment Forum ซึ่งจัด ณ โรงแรมรอยัล ออร์คิด เชอราตัน กรุงเทพฯ โดยมี นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ ประเทศไทย และ His Excellency Mr. Khalid Abdulaziz Al-Falih รัฐมนตรีว่าการกระทรวงการลงทุน ประเทศซาอุดีอาระเบีย เป็นประธานเปิดงาน ในงาน Thai-Saudi Investment Forum ได้จัดให้มีพิธีแลกเปลี่ยนบันทึกข้อตกลงความร่วมมือระหว่างภาคเอกชนของไทยและภาครัฐของซาอุดีอาระเบีย ซึ่งรวมถึงบันทึกข้อตกลง ระหว่าง ปตท. และ กระทรวงการลงทุน ของประเทศซาอุดีอาระเบีย โดยมีนายประสงค์ เป็นผู้แทนของ ปตท. ขึ้นแลกเปลี่ยนบันทึกข้อตกลงบนเวที ทั้งนี้บันทึกความร่วมมือดังกล่าวจะเปิดโอกาสให้ กลุ่ม ปตท. ได้แสวงหาโอกาสความร่วมมือในการขยายขีดความสามารถในธุรกิจด้านปิโตรเคมีไปยังประเทศซาอุดีอาระเบีย ภายหลังจากการฟื้นฟูความสัมพันธ์ระหว่าง 2 ประเทศในรอบหลายทศวรรษ